Kopaničiarsky región – MAS vyzýva občanov na zapojenie sa do prípravy stratégie miestneho rozvoja 
V najbližších týždňoch bude Kopaničiarsky región miestna akčná skupina (ďalej len KR – MAS) pripravovať stratégiu miestneho rozvoja (ďalej len SMR) na obdobie 2026 – 2029. V nej stanoví priority, oblasti podpory a konkrétne aktivity, ktoré najlepšie zodpovedajú potrebám a potenciálu územia. Projekty podporené v rámci tejto stratégie bude možné realizovať až do roku 2029.
Týmto si dovoľujeme vyzvať aktívnych občanov, podnikateľov i zástupcov tretieho sektora (občianske združenia, neziskové organizácie, športové kluby apod.), aby sa zapojili do prípravy tejto stratégie. A to či už formou vyplnenia krátkeho dotazníka alebo priamou účasťou na niektorom stretnutí záujmových skupín. Alebo aj aktívnym členstvom v samotnej MAS.
Podpora prostredníctvom programu LEADER môže v novom období smerovať k poľnohospodárom, podnikateľom, obciam, občianskym združeniam, neziskovým organizáciám, sociálnym podnikom a ďalším subjektom pôsobiacim na vidieku. To, ktoré subjekty budú môcť o podporu požiadať a na aké konkrétne aktivity bude možné podporu využiť v našom území, však určí až stratégia miestneho rozvoja. A KR - MAS chce dať týmto priestor aktívnej verejnosti na vyjadrenie svojho názoru s možnosťou zapojenia sa do prípravy tohto pre región dôležitého dokumentu.
Na národnej úrovni sú stanovené štyri priority, z ktorých budú MAS pri tvorbe svojich stratégií vychádzať.
Nasledujúci prehľad preto predstavuje rámec možnej podpory, nie zoznam projektov, ktoré budú automaticky podporované v každej MAS.
1. Poľnohospodári a miestni výrobcovia
Prvá priorita je zameraná na spoluprácu miestnych poľnohospodárskych a spracovateľských podnikov. Podporiť má ich konkurencieschopnosť, modernizáciu a tvorbu nových alebo kvalitnejších miestnych výrobkov.
Podporené môžu byť napríklad:
· stroje, prístroje, nové technológie, inovácie a digitalizácia,
· zariadenia na spracovanie, triedenie a balenie,
· manipulačná technika súvisiaca so spracovaním alebo uvádzaním výrobkov na trh,
· vybudovanie a vybavenie vlastných podnikových predajní,
· sociálne poľnohospodárstvo.
Podpora je založená na spolupráci – partnerstvo v projekte by malo pozostávať minimálne z dvoch partnerov. Zároveň bude potrebné preukázať pridanú hodnotu a prínos pre územie MAS.
O podporu môžu žiadať fyzické a právnické osoby podnikajúce v poľnohospodárskej prvovýrobe, spracovaní poľnohospodárskych produktov alebo potravinárskej výrobe vrátane mikro, malých a stredných podnikov.
2. Podnikanie a služby
Druhá priorita sa sústreďuje na rozvoj vidieckej ekonomiky, tvorbu pracovných príležitostí a nových zdrojov príjmov. Zahŕňa zakladanie aj rozvoj podnikov, rozširovanie existujúcich činností a spoluprácu miestnych subjektov.
Podporené môžu byť napríklad:
· vznik a rozvoj nepoľnohospodárskych a nelesníckych podnikov,
· remeslá, výroba a služby,
· rozšírenie činnosti poľnohospodárskych alebo lesníckych podnikov mimo poľnohospodárstva a lesníctva,
· agroturistika, vidiecky cestovný ruch a ekoturistika,
· sieťovanie, spoločné služby a marketing.
O podporu môžu podľa konkrétnej aktivity žiadať najmä poľnohospodári, mikro, malé a stredné podniky, obce, obecné podniky, združenia obcí, občianske združenia, neziskové organizácie, sociálne podniky a oblastné organizácie cestovného ruchu.
3. Obce a komunity
Tretia priorita sa najviac dotýka každodenného života ľudí v obciach. Jej cieľom je skvalitniť miestnu infraštruktúru a základné služby, podporiť spoločenský a komunitný život a zvýšiť atraktivitu vidieka pre život, prácu aj návštevníkov.
Podporené môžu byť napríklad:
· miestne komunikácie a verejná infraštruktúra,
· občianska a technická vybavenosť,
· voľnočasové a kultúrne služby,
· inteligentné riešenia zlepšujúce prístup ku kvalitným verejným službám,
· komunitné, vzdelávacie a sociálne aktivity,
· kultúra, tradície, ochrana prírody, práca s mládežou, podpora žien či aktívne starnutie.
Súčasťou projektu môžu byť aj opatrenia vedúce k úsporám energie, napríklad technické alebo technologické vybavenie budovy. Musia však plniť iba doplnkovú funkciu. Projekt, ktorého jediným cieľom je výroba energie z obnoviteľných zdrojov, nebude oprávnený.
O podporu môžu žiadať obce, obecné podniky, združenia obcí, občianske združenia, neziskové organizácie a sociálne podniky.
4. Spoločné využívanie techniky
Štvrtá priorita je postavená na spoločnom využívaní strojov a zariadení. Cieľom je, aby technika slúžila širšiemu územiu a bola využívaná efektívnejšie, než keby ju každý subjekt obstarával samostatne.
Podporené môžu byť napríklad:
· komunálna technika,
· technika na údržbu verejnej zelene,
· zariadenia na zimnú údržbu ciest, miestnych komunikácií a chodníkov.
Podstatou tejto priority je zdieľanie. Nejde teda iba o nákup stroja, ale o jeho spoločné využívanie pri poskytovaní verejnoprospešných služieb v území.
O podporu môžu žiadať obce, obecné podniky, združenia obcí a MAS so schválenou stratégiou miestneho rozvoja.
Koľko bude možné získať?
Strategický plán Spoločnej poľnohospodárskej politiky (SPP) 2023 – 2027 stanovuje maximálnu výšku nenávratného finančného príspevku na jeden projekt na 100 000 eur. Konkrétna maximálna suma vo výzve však môže byť nižšia – bude závisieť od nastavenia stratégie a rozhodnutia príslušnej MAS.
Miera podpory je rámcovo nastavená takto:
· 85 % oprávnených výdavkov pri investičných projektoch,
· 100 % pri neproduktívnych investíciách a investíciách neziskového charakteru.
Vo všeobecnosti bude zároveň platiť, že žiadateľ musí pôsobiť na území príslušnej MAS, teda mať na jej území trvalý alebo prechodný pobyt, sídlo alebo prevádzku.
Čo podporené nebude?
Nie všetky aktivity a výdavky sú cez LEADER oprávnené. Podporu nebude možné použiť napríklad na nákup hospodárskych zvierat, vlastnú prácu žiadateľa, poradenské a konzultačné služby, jazykové kurzy a vzdelávanie v rámci bežného školského systému, priemyselné spracovanie dreva či investície, ktorých hlavným účelom je výroba energie z obnoviteľných zdrojov.
Oprávnené nebudú ani výdavky vynaložené pred podaním žiadosti o finančný príspevok na MAS.
Čo z toho bude podporovať MAS Kopaničiarsky región ?
O tom ešte nie je definitívne rozhodnuté. MAS Kopaničiarsky región v pripravovanej stratégii určí, ktoré priority, oblasti podpory a aktivity najlepšie reagujú na potreby územia a dostanú priestor v novom období. Až schválená stratégia a následné výzvy určia, na aké konkrétne projekty bude možné požiadať o podporu. V prípade záujmu aktívne sa zapojiť dotazníkovou formou, vyplňte dotazník nižšie alebo napíšte mail na adresu: administrator@kopaniciarskyregion.sk a my vám zašleme link na dotazník, ktorý pohodlne vyplníte aj z mobilu. Ak sa chcete zapojiť osobne, tak dňa 13.10 sa uskutoční stretnutie zástupcov podnikateľského sektora o 14:00 a stretnutie zástupcov neziskového sektora o 15:00 v budove MsÚ Myjava. Takisto v prípade záujmu zúčastniť sa, napíšte na vyššie uvedený mail. 
KR – MAS pôsobí na území týchto obci: Myjava, Brezová pod Bradlom a Stará Turá, Brestovec, Bukovec, Bzince pod Javorinou, Hrachovište, Hrašné, Chvojnica, Jablonka, Kostolné, Košariská, Krajné, Lubina, Podbranč, Podkylava, Polianka, Poriadie, Prašník, Priepasné, Rudník, Sobotište, Stará Myjava, Vaďovce, Višňové a Vrbovce. 
Tento projekt je podporený z EPFRV  – Európsky poľnohospodársky fond pre rozvoj vidieka
